過澶州感事
作者：李復
朝代：宋

paragraphs: 孫村黄河决北流，北使年年過澶州。
澶州兩城戰格盡，七十餘年廢不修。
昔歲契丹傾國起，欲投馬箠渡河水。
烽火夜夜照前殿，殿前羣臣色如死。
心憂社稷輸至忠，殿上只有寇相公。
默使敵計墮吾計，獨屈黄屋親臨戎。
敵驚潰奔虎北門，從此願講兄弟親。
平時危冠盡肉食，一旦倉猝方見人。